Agtjarige sterf toe voertuie bots’n Agtjarige seun is Dinsdagoggend in ’n ongeluk op die hoek van Saxby- en Ruimteweg in Centurion dood. (Foto: ER24) ŉ Agtjarige kind is Dinsdagoggend in ŉ ongeluk op die hoek van Saxbylaan en Ruimteweg in Centurion dood nadat hy tydens dié botsing uit ŉ voertuig geslinger is. Nooddienste is ongeveer 07:15 na die toneel ontbied. Volgens Kyle van Reenen, woordvoerder vir Emer-G-Med, het ŉ bakkie met ŉ sportnutsvoertuig (SUV) gebots. “Met [nooddienste se] aankoms op die toneel het die bakkie omgeslaan gelê. ’n Agtjarige seun is Dinsdagoggend in ’n ongeluk op die hoek van Saxby- en Ruimteweg in Centurion dood. (Foto: Maroela Media) “By nadere ondersoek het ons gesien dat twee volwassenes en twee kinders matige beserings opgedoen het. ŉ Derde kind, ŉ agtjarige seuntjie, het enkele meters verder weg gelê aangesien hy tydens die ongeluk uit die voertuig geslinger is.” Die kind het noodlottige beserings opgedoen en is op die toneel deur nooddienswerkers dood verklaar. Dit is nie in dié stadium duidelik wat tot die ongeluk gelei het nie. Maroela Media sal meer inligting bekend maak sodra dit beskikbaar is.